Heiti verks : Heitar vaðlaugar í Hljómskálagarði og Laugardal Hönnuðir : Þórhildur Þórhallsdóttir , Jóhann S. Pétursson , Aðalheiður E. Kristjánsdóttir Framkvæmdaraðili : Grafa og grjót ehf. í Hljómskálagarði og Berg Verktakar ehf í Laugardal Hannað : 2017 - 2018 Samstarfsaðilar : Mannvit hf Vaðlaugin í Hljómskálagarðinum Sumarið 2018 opnuðu tvær heitar vaðlaugar í Reykjavík , önnur í Hljómskálagarðinum og hin í Laugardalnum . Verkefnið er sprottið upp úr íbúakosningunum Betri hverfi 2016 - 2017 . Báðar laugarnar eru steyptar og í þeim er sírennsli af heitu vatni svo ekki þarf að nota nein hreinsiefni . Hitastigið á vatninu er um 34 gráður . Hönnun laugarinnar í Hljómskálgarðinum er miðuð við alla aldurshópa . Unnið var að því að þarna er notalegt að sitja og horfa yfir Tjörnina á meðan tærnar fá að mýkjast í heitu vatninu . Form laugarinnar er langt og mjótt með kant sem liggur að hluta í bylgjum og myndar rými til að ólíkir hópar geti verið í lauginni á sama tíma , um leið og að það er notalegt að sitja þarna einn eða tveir saman . Setkantarnir eru tvennskonar og með sitthvora hæðina sem henta mismunandi aldurshópum . Annar kanturinn er steyptur , 38 cm á hæð og hinn kanturinn er 45 cm á hæð með breiðri timbursetu úr harðvið , klæddur grágrýti sem passar vel inn í Hljómskálagarðinn . Vatnið er um 25 cm og nær rétt upp fyrir ökkla . Við hönnun laugar í Laugardal var horft á börn sem aðal notendahópinn . Kantar eru lágir og í lauginni eru tveir stútar sem sprauta vatni . Dýptin á vatninu er einungis 10 cm og hentar laugin vel til að busla og skvetta . Við vaðlaugina er langur setbekkur þar sem foreldrar geta sest niður og fylgst með . Lauginni var fundinn staður við gamla innganginn inn í Fjölskyldugarðinn sem gefur staðnum nýtt hlutverk en sá inngangur er lítið notaður . Staðurinn er einnig sérlega sólríkur og skjólgóður og í góðum tengslum við aðalstíga Laugardalsins .